b"\n_START_ARTICLE_\nKolkos\n_START_PARAGRAPH_\nKolkos, kolkhos eller  kolkhoz (norsk transkripsjon  av russisk \xd0\xba\xd0\xbe\xd0\xbb\xd1\x85\xd0\xbe\xcc\x81\xd0\xb7, forkortelse for \xd0\xba\xd0\xbe\xd0\xbb\xd0\xbb\xd0\xb5\xd0\xba\xd1\x82\xd0\xb8\xd0\xb2\xd0\xbd\xd0\xbe\xd0\xb5 \xd1\x85\xd0\xbe\xd0\xb7\xd1\x8f\xd0\xb9\xd1\x81\xd1\x82\xd0\xb2\xd0\xbe, kollektivnoje khosjajstvo) var kollektivbruk i det tidligere Sovjetunionen ,  en form for storskala landbruksdrift organisert som et samvirke som forvaltet det sosialistiske, kollektive medlemskapet.\n_START_SECTION_\nHistorie\n_START_PARAGRAPH_\nOrdet kolkhoz er en sammentrekning av \xd0\xba\xd0\xbe\xd0\xbb\xd0\xbb\xd0\xb5\xd0\xba\xd1\x82\xd0\xb8\xcc\x81\xd0\xb2\xd0\xbd\xd0\xbe\xd0\xb5 \xd1\x85\xd0\xbe\xd0\xb7\xd1\x8f\xcc\x81\xd0\xb9\xd1\x81\xd1\x82\xd0\xb2\xd0\xbe som betyr 'kollektivhushold' og oversettes gjerne som 'kollektivbruk'. Det er en driftsform for jordbruk der et antall b\xc3\xb8nder har bruksrett til jorda og dyrker den i fellesskap. Dette var en av organisasjonsformene for landbruksproduksjonen i Sovjetunionen og i flere \xc3\xb8steuropeiske land. Formelt var kollektivbruket en frivillig sammenslutning av b\xc3\xb8nder i en landsby eller en gruppe landsbyer, et kooperativ. Medlemmene i en kolkos kaltes kolkosnik (\xd0\xba\xd0\xbe\xd0\xbb\xd1\x85\xd0\xbe\xd0\xb7\xd0\xbd\xd0\xb8\xd0\xba, hunnkj\xc3\xb8nnsform \xd0\xba\xd0\xbe\xd0\xbb\xd1\x85\xd0\xbe\xd0\xb7\xd0\xbd\xd0\xb8\xd1\x86\xd0\xb0)._NEWLINE_De f\xc3\xb8rste kolkhozene ble etablert p\xc3\xa5 frivillig basis etter den russiske revolusjonen i 1917, men fra 1929 ble alle enkeltb\xc3\xb8nder tvangskollektivisert i tr\xc3\xa5d med Josef Stalins fem\xc3\xa5rsplan. I 1936 var kollektiviseringen av landbruket i hovedsak gjennomf\xc3\xb8rt. Den sikret den sovjetrussiske regjeringa politisk og \xc3\xb8konomisk kontroll over landsbygda, sikret forsyninga av mat og frigjorde arbeidskraft til industri og anlegg. Medlemmene i en kolkhoz var formelt sett innehavere av produksjonsmidlene, som de eide sammen. Jorda tilh\xc3\xb8rte derimot staten, som hadde stor innflytelse p\xc3\xa5 kolkhozene gjennom kommunistpartiets rett til \xc3\xa5 utnevne ledere for samvirkene. Kolkhozene ble p\xc3\xa5lagt produksjonsm\xc3\xa5l og m\xc3\xa5tte levere varene til priser som var fastsatt av staten._NEWLINE_I 1991 var det ca. 29 000 kollektivbruk i Sovjetunionen. De nye republikkene som oppstod etter at Sovjetunionen ble oppl\xc3\xb8st dette \xc3\xa5ret, har i ulik grad satt i verk privatisering av jorda. Kollektivbruk finnes ellers i Israel (kibbutz), Kina og i enkelte land i den tredje verden._NEWLINE_Tilsvarende den kollektive landbruksdriften i kolkhozene fantes den statlige, i Sovjetunionen kalt sovkhoz (sovkos). Kolkhozene dreiv litt over halvparten av jorda i Sovjetunionen._NEWLINE_Jordbrukskollektiv finnes ellers i Israel (kibbutz), Kina og i enkelte land i den tredje verden."